નવી દિલ્હી: ક્રૂડ રોજેરોજ નવું તળિયું શોધી રહ્યું છે. બ્રેન્ટ ક્રૂડનો ભાવ સોમવારે ૧૧ વર્ષની નીચી સપાટીને સ્પશ્ર્યો હતો. એનો અર્થ એ થયો કે, ક્રૂડ ૨૦૦૮ની વૈશ્વિક નાણાકીય કટોકટી કરતાં પણ નીચાસ્તરે ગબડ્યું છે અને વિશ્લેષકો હજુ પણ તેમાં વધુ ઘટાડાની આગાહી કરી રહ્યા છે. ક્રૂડનું વૈશ્વિક ઉત્પાદન હાલ વિક્રમ સપાટીએ છે. આગામી સમયમાં ઇરાન અને અમેરિકાનો નવો સપ્લાય બજારમાં આવવાનો બાકી છે. ગયા સપ્તાહે ફેડ દ્વારા દાયકામાં પહેલી વખત વ્યાજદરમાં વૃદ્ઘિ અને અમેરિકામાં વધી રહેલી ઇન્વેન્ટરીને પગલે ક્રૂડનો ભાવ સતત દબાણ હેઠળ છે. સોમવારે બ્રેન્ટ ક્રૂડ વાયદો બે ટકા ઘટીને પ્રતિ બેરલ ૩૬.૦૬ ડોલરના સ્તરે સરકયો હતો, જે જુલાઈ ૨૦૦૪ પછીનું સૌથી નીચું લેવલ છે. ઉપરાંત, તે ૨૦૦૮ની વૈશ્વિક નાણાકીય કટોકટી વખતના ૩૬.૨૦ના સ્તર કરતાં પણ નીચું છે.